Store danske banker vil ikke tage imod bitcoin-gevinster

De store banker i Danmark vil ikke have noget at gøre med dine bitcoin-gevinster. Enkelte banker er mindre kritiske.

Det bliver svært at omsætte dine bitcoin-millioner i Danmark, hvis du har været så heldig at have investeret tidligt i den digitale valuta, der i skrivende stund er 12.000 dollars værd for en enkelt mønt.

Både Danske Bank, Nordea, Jyske Bank, Sydbank og Nykredit nægter nu at acceptere store beløb overført til konti i banken fra bitcoin-børser, skriver Børsen.

»Bitcoinsystemet er designet, så folk kan forblive anonyme, og det virker bare ikke for en bank,« siger Lars Sjögren, der er chef for Transaction Banking i Danske Bank, til Børsen.

Clasher med hvidvaskningslovgivning

Sjögren forklarer, at de som bank skal kunne vide, hvordan penge skifter hænder og til sidst ender på deres kunders konti for at leve op til de danske hvidvaskningslove.

Og selv om blockchainen bag bitcoin er offentlig, så er ejerne af de digitale punge anonyme, og derfor kan bankerne ikke følge pengestrømmen. Derfor vil bankerne ikke tage imod store beløb, der er overført fra bitcoin-børser.

Selv hvis du bare har købt bitcoin tidligere og nu sælger dem, skal du ikke regne med at kunne høste gevinsten på din bankkonto.

»Det vil altid være tvivlen, der kommer til at bestemme. Hvis ikke vi kan få klar dokumentation (på hvor pengene kommer fra, red.), så vil det blive et nej,« siger Jan Sirich, der er digital chef i Nordea til Børsen.

Visse banker tager gerne imod

Skal du alligevel veksle dine bitcoin-gevinster til danske kroner, så skal du vende dig mod Spar Nord, Arbejdernes Landsbank eller Saxo Privatbank, der ifølge Børsen gerne tager imod større beløb fra bitcoinbørser.

»Hvis det er en omfattende trafik, vil vi nok løfte øjenbrynene, men igen – det er ikke anderledes end mange andre transaktioner,« siger Bent Bøjden, it-chef i Arbejdernes Landsbank, til Børsen.

Han påpeger også, at banken kan indberette transaktionerne til Statsadvokaten For Særlig Økonomisk og International Kriminalitets (SØIK) hvidvasksekretariat, hvis overførslerne er mistænkelige.